Minnevika jernbanebru

Minnevika jernbanebru er en bro på Dovrebanen over Minnesund mellom Eidsvoll og Hamar. Broen åpnet høsten 2023 og er da den lengste jernbanebroen i Norge. Broen inngår i utbygging av strekningen Venjar-Eidsvoll stasjon-Langset på 13 km. De første persontogene kjørte over søndag 15. oktober 2023. Den gamle broen, Minnesund jernbanebru, tas ut av jernbanenettet og gjøres om til gang- og sykkelvei. Broen ble offisielt åpnet sammen med resten av strekningen Venjar-Langset av samferdselsminister Jon-Ivar Nygård.

I forbindelse med anlegging av dobbelspor mellom Hamar og Eidsvoll bygger Bane NOR fra 2019 ny jernbanebro over Minnesund litt sør for den gamle Minnesund jernbanebru og i rettere linje relativt til traseen på begge sider. Broen er dimensjonert for 200 km/t. På vestsiden av Vorma blir brofestet på Bjørknes og på østsiden ved det gamle brofestet. På vestsiden skal broen kobles på eksisterende spor litt sør for gården Dytterud. Broen blir 836 meter lang og den lengste på jernbanenettet i Norge. Hovedspennet skal bli på 100 meter med 15 meter seilingshøyde ved høyeste vannstand. Hovedspennet er spesielt tilpasset Skibladner. Når broen er ferdig skal Skibladner kunne seile som før. Det blir 16 sidespenn, 10 på vestsiden og 6 på østsiden. Broen blir av betong og blir fundamentert på i alt 268 pæler i løsmasser i elven. I forbindelse med pælingen er det lagt en midlertidig fylling et stykke ut i elven.  Mens anleggsarbeidet har pågått har Skibladner i tre sesonger vært forhindret fra å anløpe Eidsvoll.

Broen støpes på stedet ved hjelp av forskaling som skyves frem til hver søyle. Til dette brukes en Moveable Scaffolding System, som er en slags vogn som overfører vekten av betongen til brusøylen. Når en etappe er støpt skyves vognen frem til nest ved hjelp av hydrauliske jekker. Vognen er over 700 tonn, 90 meter lang og 12 meter høy. Vognen brukt i Minnevika ble hentet fra Kina spesielt for formålet. Støpingen begynte i mars 2021.

Minnesund har fra før en jernbanebro og to veibroer (Minnesund bru og Langset bru). Minnevika jernbanebru er den fjerde broen ved siden av de tre eksisterende. Jernbanesporet ledes under de to veibroene. Når Minnevika bru og dobbelsporet Eidsvoll-Langset tas i bruk skal den gamle jernbanetraseen gjøres om til turvei som knyttes til nasjonal sykkelrute nr 7.

Bilder

Referanser 

Jernbanebroer i Norge
Dovrebanen
Samferdsel i Eidsvoll
Jernbanebyggverk i Eidsvoll